ব্যক্তিগত অস্ত্র বিক্রি বাড়ছে যুক্তরাষ্ট্রে || Somoynews.tv
০৩-০৪-২০২০, ১১:৫৩
ব্যক্তিগত অস্ত্র বিক্রি বাড়ছে যুক্তরাষ্ট্রে
করোনা ভাইরাসের প্রকোপের মধ্যেই যুক্তরাষ্ট্রে বেড়েছে ব্যক্তিগত অস্ত্রের বিক্রি। শুধু মার্চেই বিক্রি হয়েছে অন্তত ২০ লাখ অস্ত্র। ২০১৩ সালের পর দেশটিতে এক মাসে সবচেয়ে বেশি অস্ত্র বিক্রির রেকর্ড এটি। যা দুশ্চিন্তায় ফেলেছে নিরাপত্তা বিশ্লেষকদের।
করোনা ভাইরাসের প্রকোপে জনমানব শূন্য যুক্তরাষ্ট্র। লকডাউনের কারণে ঘর থেকে বের হচ্ছেন না সাধারণ মানুষ। এক ভাইরাসে ভর করে তাড়িয়ে বেড়াচ্ছে মৃত্যু। ঠিক এমন সময়ে মানুষের লম্বা সারি অস্ত্রের দোকানগুলোতে। সকালে দোকান খোলার আগেই এসে উপস্থিত হচ্ছেন অনেকে।
অনেকেই বলছেন করোনাভাইরাসের কারণে সামাজিক নিরাপত্তা বিঘ্নিত হবে। তখন নিরাপত্তার জন্য অস্ত্র প্রয়োজন পড়বে। এদের মধ্যে কেউ কেউ জীবনে প্রথমবার অস্ত্র কিনছেন।
অস্ত্র ক্রেতা বলেন, করোনা ভাইরাসের কারণে যুক্তরাষ্ট্র একটি অনিশ্চিত ভবিষ্যতের দিকে এগুচ্ছে। নিজের নিরাপত্তা নিয়ে আমি খুবই চিন্তিত।
অস্ত্র বিক্রেতা বলেন, আগে প্রতিদিন ২০ থেকে ২৫টি অস্ত্র বিক্রি হতো। কিন্তু এখন প্রতিদিন ২২০ থেকে ২৫০টি অস্ত্র বিক্রি হচ্ছে। যে হাতের কাছে যেটা পাচ্ছে সেটাই কিনছে। অনেকে প্রথমবার অস্ত্র কিনছেন তাই চালানো শিখিয়ে দিতে হচ্ছে।
তবে, অস্ত্র কেনার হিড়িক সমাজে বড় ধরণের সংঘাত তৈরি করবে। মানুষে মানুষে হানাহানি বাড়বে বলে মনে করছেন বিশেষজ্ঞরা।
অস্ত্র বিশেষজ্ঞ টিমুথি লাইটন বলেন, অনেক মানুষ অসুস্থ। অনেক প্রতিষ্ঠান বন্ধ হয়ে যাচ্ছে। এতে অর্থনৈতিক সংকটের কারণে মানুষের মাঝে অপরাধ বাড়বে। অস্ত্রের সহজ লভ্যতা এটিকে আরো উস্কে দেবে। যা দীর্ঘস্থায়ী সংঘাত তৈরি করবে সাধারণ মানুষের মাঝে।
২০১২ সালেও যুক্তরাষ্ট্রে ব্যাপকভাবে ব্যক্তিগত অস্ত্র কেনার হিড়িক পড়েছিলো নাগরিকদের মধ্যে। ২০১৩ সালে প্রেসিডেন্ট হিসেবে বারাক হোসেন ওবামা নির্বাচিত হওয়ার ঠিক কিছু দিন আগে এক বন্দুকধারীর গুলিতে একটি স্কুলে ২০ শিশুসহ ২৭ জন নিহত হন।
বর্তমানে দেশটিতে অস্ত্রের বিক্রি বেড়ে যাওয়া নতুন করে উদ্বেগের সৃষ্টি হয়েছে।